**Без кышны яратабыз**

**(Уртанчы татар төркемендә үткәрелгән шөгыль)**

**Илсөяр ИСХАКОВА,**

*Казандагы 3 нче «Курай» балалар бакчасы тәрбиячесе*

**Максат:**

– балаларны яңа сүзләр белән таныштыруны дәвам иттерү: *кыш, кар бөртеге, кар яуды, салкын,ак, буран, йомшак* h.б.;

– табигать күренешләре һәм аларны белдерүче сүзләр белән таныштыру;

– балаларның сүзлек байлыгын һәм сөйләм телен үстерү буенча башлаган эшне дәвам иттерү;

– традицион булмаган метод һәм алымнарны кулланып, рәсем ясарга өйрәтү.

**Методик алымнар:** әңгәмә, сюрприз элементы, уеннар, физкультминутка, рәсем ясау (традицион булмаган метод белән), күрсәтмәлелек.

**Күрсәтмә материаллар: к**ыш фасылы сурәтләнгән рәсемнәр, аудиоязма (П.И.Чайковский “Ел фасыллары” циклыннан “Декабрь ае” фрагменты; Г.Латыйпның “Кыш килде” шигыренә көй).

**Шөгыль барышы**

**Тәрбияче.** Хәерле көн, исәнмесез, балалар!

**Балалар.** Исәнмесез…

**Тәрбияче.** Хәлләрегез ничек?

**Балалар.** Әйбәт…

**Тәрбияче.** Балалар, бүген безгә кунаклар килде. Алар белән дә исәнләшик әле.

**Балалар.** Исәнмесез!

**Тәрбияче.** Балалар, без барыбыз да сәяхәт итәргә яратабыз. Шуңа күрә бүген без сезнең белән сәяхәткә барабыз. Аның өчен күзләрне йомарга кирәк. (Бу вакытта П.И.Чайковскийның “Ел фасыллары” циклыннан “Декабрь ае” фрагменты уйный.)

Һәр җир каралган,

Сулар бозланган,

Уйный җил-буран, –

Бу кайчак, туган?

**Балалар.** Кыш көне.

**Тәрбияче.** Балалар, бу шигырь-табышмак юлларын игътибар белән тыңладыгыз. Ә хәзер әйтегез әле, без кайсы ел фасылына эләктек икән? Ничек уйлыйсыз?

**Балалар.** Кыш…

**Тәрбияче.** Бик дөрес, балалар. Бу табышмак без яраткан ел фасылы – кыш турында. Матур ап-ак карлы, буранлы, Кыш бабайлы, чыршылы кыш килде. Бүген шушы могҗизалы ел фасылы хакында сөйләшербез. *(Тактага эленгән рәсемнәр буенча әңгәмә.)* Балалар, ә сез кыш икәнен каян белдегез?

**Балалар.** Урамда салкын. *(Кайбер балалар русча «холодно» дип тә җавап бирергә мөмкиннәр.)*

**Тәрбияче.** Бик дөрес. Кыш җиткәч, урамда салкын була. Бергәләп кабатлыйбыз: салкын. Рамил, әйт әле, урамда ничек?

**Рамил.** Салкын. (Берничә баладан сорала.)

**Тәрбияче.** Тагын ничек белеп була,ничек уйлыйсыз? Күктән нәрсә ява?

**Балалар.** Кар ява. *(«Идет снег» дип тә әйтергә мөмкиннәр.)*

**Тәрбияче.** Бик дөрес. Кар ява. Бергәләп кабатлыйбыз: «Кар ява». Камил, нәрсә ява?

**Камил.** Кар ява.

**Тәрбияче.** Булдырдың. Гүзәл, нәрсә ява?

**Гүзәл.** Кар ява.

**Тәрбияче**. Бик дөрес. *(Тагын берничә баладан сорала.)* Кар нинди төстә?

**Балалар.** Ак төстә.

**Тәрбияче.** Дөрес, ак төстә. Бергәләп кабатлыйбыз: кар ак төстә. Амира, кабатла әле, кар нинди төстә?

**Амира.** Ак төстә.

**Тәрбияче.** Әйе, дөрес. (Берничә баладан аерым-аерым сорала.) Кар тагын нинди?

**Балалар.** Йомшак. *(«Мягкий» дип тә әйтергә мөмкиннәр.)*

**Тәрбияче.** Әйе, дөрес. Кар йомшак. Мамык кебек йомшак. Мамыкны тотып карагыз әле, нинди йомшак, карны да кулга тотып карасаң, шундый йомшак. Хәзер мамыкны бер-берегезгә биреп «йомшак» сүзен һәрберегез кабатлап чыга. (Һәрберсе кабатлап чыга.)

**Тәрбияче.** Балалар, кар тагын нинди?

**Балалар.** Салкын.

**Тәрбияче.** Дөрес, салкын. Бергәләп әйтәбез: «кар салкын».

**Балалар.** Кар салкын.

**Тәрбияче.** Кулда кар нишли?

**Балалар.** Эри. *(«Тает» дип тә әйтергә мөмкиннәр.)*

**Тәрбияче.** Дөрес, кар кулда эри. Бергәләп кабатлыйбыз: «кар эри».

**Балалар.** Кар эри.

**Тәрбияче.** Агачлар нинди төстәге күлмәк кигәннәр?

**Балалар.** Ак төстә.

**Тәрбияче.** Бик дөрес. Агачларның күлмәкләре ак төстә. Бергәләп кабатлыйбыз: «ак күлмәк».

**Балалар.** Ак күлмәк.

**Тәрбияче.** Ә кыш көне күк йөзе нинди төстә була икән? *Күк йөзе* русча *небо*.

**Балалар.** Зәңгәр төстә (синий).

**Тәрбияче.** Бик дөрес. Кояшлы салкын көннәрдә күк йөзе зәңгәр төстә була. Бергәләп кабатлыйбыз: «зәңгәр».

**Балалар.** Зәңгәр. (Аерым-аерым да әйтеп чыгалар.)

**Тәрбияче.** Урамда салкын җил булганда нәрсәләр оча?

**Балалар.** Снежинки.

**Тәрбияче.** Бик дөрес. “Снежинки” татарча “кар бөртеге” була. Бергәләп кабатлыйбыз:”кар бөртеге”.

**Балалар.** Кар бөртеге.

**Тәрбияче.** Алия, нәрсәләр оча?

**Алия.** Кар бөртеге.

**Тәрбияче.** Артур, нәрсәләр оча?

**Артур.** Кар бөртеге. (Һәр бала әйтеп чыга.)

**Тәрбияче.** Ә шул кар бөртекләре күп җыелып, җилдә бии-бии буран барлыкка китерәләр. “ Буран” – “метель”. Бергәләп әйтәбез: “буран”.

**Балалар.** Буран. *(Һәрберсе аерым- аерым да әйтеп чыга.)*

**Тәрбияче.** Балалар, рәсемнәрдә кайсы ел фасылы инде?

**Балалар.** Кыш.

**Тәрбияче** Бик дөрес. Кыш ел фасылы. Урамда кыш килде. Ак кар ява. Көннәр салкын. Җил исә, буран улый. Җилдә кар бөртекләре оча. (Бу вакытта ишеккә кемдер шакый.Куян керә.)

**Куян.** Исәнмесез, балалар! Мин – кечкенә куян баласы. Мин бик туңдым. Нишләп икәнен үзем дә аңламыйм. Күптән түгел генә көннәр җылы иде, мин уйнап, җырлап, биеп йөрдем. Ә хәзер бик салкын.

**Тәрбмяче.** И-и-и, куянкай, бер дә борчылма. Без балалар белән сиңа барысын да аңлатып бирербез. Син үзең дә бит соры туныңны акка алыштыргансың. Димәк, урамда, чыннан да, кыш җиткән. Куянкай, син балалар янына утыр һәм игътибар белән мине тыңла. (Сорау-җавап методы белән яңа өйрәнелгән сүзләр тагын бер тапкыр кабатлап чыгыла.)

**Тәрбияче.** Шулай ук кыш килүгә урмандагы җәнлекләр дә (звери в лесу) әзерләнә: аю йокыга тала, тиен чикләвекләр (орехи) җыя, ә куян соры туңын алыштыра. Балалар, куян соры тунын (шубу) нинди төскә алыштыра?

**Балалар.** Ак төскә.

**Тәрбияче.** Бик дөрес. Тунын нигә алыштыра икән ул?

**Балалар.** Башка җәнлекләр күрмәсен өчен. *(Балаларның күбесе русча җавап бирә; җавап татарчага тәрҗемә ителә.)*

**Тәрбияче.** Балалар, ә хәзер куян белән бергәләп уен уйнап алабыз. Уенның исеме – “Куянкай”. Бергәләп түгәрәк ясап басабыз.

**Тәрбияче.**

Ап-ак куян утырган,

Колакларын селкетә.

**Балалар.**

Менә шулай, менә шулай

Колакларын селкетә.

**Тәрбияче.**

Куян, туңа башлагач,

Тәпиләрен җылыта.

**Балалар.**

Менә шулай, менә шулай

Тәпиләрен җылыта.

**Тәрбияче.**

Куян тагын да туңа,

Сикергәләп тә куя.

**Балалар.**

Менә шулай, менә шулай

Сикергәләп тә куя.

**Тәрбияче.**

Кем куянны куркытты?

Куян сикереп качты.

**Балалар.**

Менә шулай, менә шулай

Куян сикереп качты.

**Тәрбияче.** Бик күңелле итеп уйнап алдык. Барыгыз да булдырдыгыз. Урыннырыгызга утырыгыз. Ә хәзер без сезнең белән берничә табышмак чишеп алабыз. Мине игътибар белән тыңлагыз әле:

Ак ашъяулык таптык,

Җир өстенә яптык.

Бу нәрсә була икән, балалар? Кайсыгыз әйтә?

**Балалар.** Кар. *(Снег дип тә әйтергә мөмкиннәр.)*

**Тәрбияче.** Бик дөрес. Кар ак була һәм ашъяулык шикелле җир өстенә ята. Икенче табышмакны әйтәм:

Йолдыз-йолдыз вак кына,

Челтәр-челтәр ак кына,

Өс киеменә куна,

Тәнгә тисә, су була.

Бу нәрсә икән, балалар?

**Балалар.** Кар бөртеге. *(Күбесе снежинки дип әйтә.)*

**Тәрбияче.** Бик дөрес. Кар бөртеге. *Снежинки* татарча *кар бөртеге* була. Бергә кабатлыйбыз: кар бөртеге.

**Балалар.** Кар бөртеге.

**Тәрбияче.** Тагын берне әйтәм, тыңлап карагыз әле:

Үкерә дә котыра,

Бөтен җирне тутыра.

Бу табышмакка җавапны кем белер икән? Нәрсә була?

**Балалар.** Буран.

**Тәрбияче.** Бик дөрес. Метель татарча буран була. Бергәләп кабатлыйбыз: буран.

**Балалар.** Буран.

**Тәрбияче.** Балалар, барыгыз да булдырдыгыз. Табышмакларны җитезлек белән чиштегез. Ә хәзер без сезнең белән Куян дустыбызга бүләккә дип матур бияләйләр ясыйбыз, аларга кар бөртекләре төшерәбез. Барыбыз да өстәл артларына утырабыз. Без бу шөгылебезне традицион булмаган метод белән башкарабыз. (Балалар өстәл артларына утыралар, башта күрсәтелә, аннары мамыклы таяклар белән әзер зәңгәр төстәге бияләләргә ак буяу белән кар бөртекләре төшерәләр, нәтиҗәләр ясала.)

**Тәрбияче.** Балалар, рәсемнәребезне Куян кунагыбызга күрсәтик. (Балалар, рәсемнәре белән ярымтүгәрәк ясап, кире үз урыннарына утыралар.)

**Куян.** Балалар, барыгызга да бик зур рәхмәт! Ничек матур, пөхтә итеп ясагансыз. Хәзер инде минем дә, башка куян дусларымның да кышкы салкыннарда тәпиләре бер дә туңмаячак.

**Тәрбияче.** Балалар, барыгыз да булдырдыгыз. Сез дә, Куян кунагыбыз инде арыгансыздыр. Шуңа күрә бергәләп ял итеп, биеп алабыз, ә Куян кунагыбыз кыш турында матур җыр җырлар. (Балалар түгәрәк ясап басалар, куян, уртага басып, җыр җырлый. Балалар төрле уен коралларында уйнаган хәрәкәтләр ясыйлар.)

Урамнарга, бакчаларга,

Урман, кырлар өстенә

Ак мамыктай күбәләк кар

Төшә дә төшә генә.

Яңа яуган кар шыгырдый,

Өстенә баскан саен,

Курыкмыйча каршылыйбыз

Салкын кыш аен.

**Тәрбияче.** Бер-берберебезгә кул чабыйк та урыннарыбызга утырыйк. Куянкай, шундый матур җыр җырлап, балаларның күңелләрен күргәнгә, сиңа бик зур рәхмәт.

**Куян.** Балалар, сезгә дә бик зур рәхмәт, тик миңа китәргә кирәк. Бүләкләрегез бик ошады. Сау булып торыгыз, балалар!

**Балалар.** Сау булыгыз!

**Тәрбияче.** Сау бул, Куянкай, безне онытып бетермә, тагын кунакка көтеп калабыз. (Сораулар ярдәмендә дәрескә гомуми нәтиҗә ясала.)

– Балалар, әйтегез әле, без бүгенге дәрестә нәрсәләр өйрәндек?

– Кыш турында нинди яңа сүзләр белдек?

– Безгә кунакка кем килде?

– Куянның туны нинди төстә иде?

– Куянга бүләккә нәрсә ясадык? Нинди төсләр кулландык?

– Сезгә дәрес ошадымы?

**Тәрбияче.** Балалар, төркемебезгә кире кайтыр вакыт та җитте. Бергәләп күзләрне йомыйк әле. (П.Чайковскийның композициясе уйнала.)

Балалар, бүген без бик күңелле сәяхәттә булып кайттык, “Кыш” ел фасылы турында сөйләштек, яңа сүзләр белдек, уеннар уйнадык. Барыгыз да бик актив булдыгыз, тырыштыгыз, бик зур рәхмәт сезгә. Шуның белән татар телен өйрәнү шөгылебез тәмам, сау булыгыз.

**Балалар.** Сау булыгыз!

**Тәрбияче.** Балалар, кунаклар белән дә саубуллашырга онытмыйк.

**Балалар.** Сау булыгыз!